钦定古今图书集成/明伦汇编/氏族典/第104卷 > 《廖用贤尚友录》 > 柴再用
## 钦定古今图书集成/明伦汇编/氏族典/第104卷 > 《廖用贤尚友录》 > 柴再用

按《十国春秋》，吴柴再用，汝阳人也。始名存，隶孙儒戏
下，与小校某者结为死友。有告小校反，儒斩之，并执
存至。诘何故反，不对。又问曰：“与彼结死友，反则同反
耳。公诛之，复何问焉。”儒大奇之，曰：“汝果不反，吾再用
汝。”因令改今名。已而儒败，归太祖，为都押牙。勇敢善
战，所向克捷。乾宁二年，助李厚击却汴兵，授寿州团
练副使，说降贾公铎、冯敬章，论功迁光州刺史。天祐
二年，梁王全忠过光州，谓再用曰：“下我，以汝为蔡州
刺史，不下且屠城。”再用严设守备，戎服登城，见全忠，
谬为礼，拜伏甚恭，曰：“光州城小兵弱，不足以辱王之
威怒，王苟先下寿州，敢不从命！”全忠遂去。既而全忠
逾淮，再用掠其后军，俘斩数千计，掳辎重财货无算。
未几，改指挥使。五年，破吴越将张仁杰于鱼荡，先登
陷陈，恢复东洲。顷之，宣州观察使李遇不受代，再用
帅兵纳王坛，且征遇来朝，卒以计杀遇。已又将兵讨
刘崇景，大破楚师于万胜冈，复有功。武义元年，高祖
建吴国，拜左龙武统军。居数年，除武昌军节度使，已
又改马军指挥使，累加德胜军节度使兼“中书令。”太
和七年夏六月，病卒。